Naloksoon

Naloksoon (tootenimega Narcan, Nyxoid vm) on mitteselektiivne võistlev opioidretseptorite antagonist, mida tarvitatakse opioidide mõju takistamiseks ja vähendamiseks, sealhulgas näiteks üledoosi korral.

Ainet manustatakse intravenoosselt, nasaalselt, nahaaluse või lihasesisesise süstiga. Sõltuvalt manustamisviisist algab selle mõju 1–10 minuti jooksul, kestes kokku 30–120 minutit. Eriti raskete üledooside korral võib kannatanu vajada naloksooni mitu korda.

Oma efektiivsuse ja ohutuse tõttu on naloksoon erakorralise meditsiini osakondade ja kiirabibrigaadide põhiline vahend opioidide üledoosi ravimisel. Ameerika Ühendriikide Tervishoiu- ja Teenindusministeerium soovitab naloksooni kaasaskandmist kõigile opioidide üledoosi riskirühmas olevatele inimestele. 1983. aastast on see kantud Maailma Terviseorganisatsiooni esmavajalike ravimite nimekirja.

 Kõrvaltoimed 
Opioide tarvitanud ja/või nendest sõltuvuses olevatel isikutel võib ravimi kõrvaltoimetena esineda minutite jooksul opioidide võõrutusnähte, sealhulgas näiteks iiveldust, peavalu, oksendamist, kõhulahtisust ja -valu, palavikku, higistamist, nõrkust, külmavärinaid, vererõhu ja südame löögisageduse tõusu või muutuseid, närvilisuse, püsimatuse või ärrituvuse tunnet. Isikutel, kes pole opioide tarvitanud, tavaliselt kõrvalnähte ei esine. Esinevad võõrutusnähud ei ole üldjuhul eluohtlikud.

Ravimi enda kõrvaltoimed on harvad ja naloksooni peetakse ohutuks ravimiks. Mõned inimesed võivad aga naloksoonile olla ülitundlikud ehk allergilised. Ninakaudse 8 mg doosi korral tuvastati kõrvaltoimetena kõhuvalu, jõetust, uimasust, ebamugavustunnet ninas ja minestustunnet.

 Manustamine 
pisi|Kanadas jagatav naloksooni manustamiskomplekt
Ainet manustatakse intravenoosselt (IV), nasaalselt (nas.), nahaaluse (s/c) või lihasesisesise süstiga (IM). IV-meetodit peaksid hädaolukordades kasutama üksnes väljaõppega meditsiinitöötajad; tavainimesed peaksid naloksooni manustama nas., s/c või IM-meetoditega. Naloksooni suukaudne tarbimine ei ole efektiivne, sest selle biosaadavus on esmase maksapassaaži tõttu väike.

Naloksooni mõju algus ja kestus sõltub manustamisviisist ja doosi suurusest. Toime kestust mõjutab ka eelnevalt tarvitatud opioidide kogus, tüüp ja nende tarvitamisviis. Kõige kiirema toimega on IV-meetod; sel viisil algab toime 1–2 minutiga ning kestab kokku 45–90 minutit. IM- ja s/c-süstide korral algab mõju 2–5 minuti jooksul, IN-meetodil 10 minuti jooksul.

Manustamise järel on oluline inimest jälgida vähemalt kaks tundi (teistel soovitustel 4–6 tundi; lapsi tuleks jälgida vähemalt 24 tundi), pidades silmas normaalse hingamisrütmi püsimist ja üledoosi sümptomite võimalikku taasteket. Samuti võivad opiodid võivad püsida kehas ravimi mõju kestusest kauem, misjuhul vajab inimene uut naloksoonidoosi. Mõne eriti tugevatoimelise opioidi korral võib ohver ka vajada kohe mitut doosi.

 Farmakoloogia 
 Farmakodünaamika 
Naloksoon on lipofiilne aine, mis toimib mitteselektiivse ja võistleva opioid-retseptorite antagonistina,

Naloksooni afiinsus on suurim μ-opioid retseptori (MOR) suhtes, seejärel δ-opioid retseptori (DOR) suhtes ning kõige väiksem κ-opioid retseptori (KOR) suhtes. Notsitseptiini opioidpeptiidi retseptori (NOP) suhtes aine märkimisväärset afiinsust ei oma.

 Farmakokineetika 
Parentaalselt (st veeni või süstiga manustades) levib aine kiiresti läbi keha. Suukaudselt manustatuna on aine biosaadavus üsna väike, seda heptaatilise esmase maksapassaaži tõttu, kuid sellegipoolest suudab ta sooltes leiduvaid opioid-retseptoreid blokeerida.

Naloksoon metaboliseerub põhilseilt maksas, selle peamine metaboliit on naloksoon-3-glükuroniid (N3G).

 Nimetused 
Naloksoon on toimeaine rahvusvaheline üldine nimetus (INN), samuti selle tähistus BAN- ja JAN-süsteemide järgi. Ameerika Ühendriikide üldine nimetus (USAN) ja (BANM) on naloksoonhüdrokloriid.

Naloksooni turustatakse näiteks tootenimede Prenoxad, Nexodal, Nyxod, Narcan, Kloxxado, Nalone, Evzio, Prenoxad Injection, Narcanti, Narcotan, Zimhi, Rextovy, Rezenopy, Suboxone, Targin, Targiniq, Zubsol jne all.

 Ajalugu 
Sünteesiti 1960. aastal. Naloksooni patenteerisid 1961. aastal Mozes J. Lewenstein ja Jack Fishman (Jacob Fiszman) ning ravimifirma Sankyo.

 Juriidika 
pisi|Eeltäidetud süstal naloksooniga
Ameerika Ühendriikides sai naloksoon retseptiravimina kasutusloa opioidide mõju vähendamiseks 1971. aastal kaubamärgi Narcan all. Seda võis manustada vaid intravenoosselt või nahaaluse/lihasesisese süstiga.

1990. aasta teises pooles algasid Euroopas, Põhja-Ameerikas ja Austraalias arutelud naloksooni haiglavälisest kasutamisest hädaolukordades tavakodanike poolt.

2016. aasta märtsis anti Kanadas naloksoonile käsimüügiluba.

2017. aasta novembris sai see Nyxoidi turunime all retseptiravimina müügiloa Euroopa Liidus.

2023. aasta märtsis andis Ameerika Ühendriikide Toidu- ja Ravimiamet (FDA) käsimüügiloa Narcani ninaspreile. Sama aasta juulis sai heakskiidu ka teine ninasprei kaubamärgiga RiVive.  Seda jagatakse vajajatele ka erinevate tervishoiuprogrammide raames.

 Eestis 
Kui varem oli naloksooni kasutamine Eestis lubatud vaid meedikutele, siis alates 2013. aastast on narkootikumide üledoosist tingitud surmade ennetamise programmi osana jagatud naloksooni narkomaanidele, nende lähedastele ning ka narkomaanidega tegelevatele inimestele (tervishoiu-, varjupaikade töötajad jne). Aine antakse kaasa ainult vastava nõustamise läbinule ja arstiretseptiga. Programmi on rakendatud põhiliselt Harjumaal, Ida-Virumaal ja Viljandis, lisaks mobiilselt kahjuvähendamisbusside kaudu üle Eesti, sealhulgas Pärnus ja Tartus. Aastatel 2013–2021 läbis koolituse 4727 inimest ja väljastati 5877 ravikomplekti (eeltäidetud süstlad, ampullid, ninaspreid).

2024. aastal lisati naloksoon patrullpolitseinike varustusse seoses narkosurmade neljakordistumisega 2023. aastal, mil üledoosides tagajärjel suri 117 inimest. Terviseminister Riina Sikkut avaldas seejuures arvamust, et naloksoon tuleks Eestis muuta retseptiravimi asemel käsimüügiravimiks.

 Vaata ka 
 Nalorfiin (Nalline)
 Nalmefeen

 Viited 

Kategooria:Vastumürgid
Kategooria:Allüülsed ühendid
Kategooria:Erakorraline meditsiin